Aga tuleb välja, et huvitavad küll, teate, ja kuidas veel! Juba on tulnud lapsevanemate poolt ka tagasisidet - et kuidas raamat on lapsele juba jutt jutu haaval mitu korda ette loetud, aga ikka  tahetakse veel ja veel. Ma mäletan ise, kui hull asi see tegelikult oli, kui laps nõudis ja nõudis oma kõige lemmikumate lugude korduvat ettelugemist. Et võtaks vahepeal ka midagi uut ette - teate, kui raske! Õhtu õhtu järel loe ette sama teksti, nii et ise juba tüdinud, aga laps teeb veel ettekirjutusi: "Ei, seda kohta peab lugema teistsuguse häälega! Tee jälle seda jämedat häält siin, nagu röövel räägib!" Minu laps oli teatud eas nimelt röövlilugude fänn (Kardemoni linna omad ikka ja Hotzenplotz ja Rumcais).